
Hankekomisjoni moodustamine hanke "Narva linna ametlike teadete avaldamine kohalikus ajalehes 2022. aastal" läbiviimiseks
1. Asjaolud ja menetluse käik

Narva Linnavolikogu poolt  26.02.2022 vastu võetud Narva linna 2022.a eelarves pole SA-le Narva Linnaleht jooksva aasta eelarves vahendeid ette nähtud. Seadustest tulenevalt on kohalikul omavalitsusel kohustus avaldada ajalehes linna ametlikke teadaandeid. Narva Linnakantseleile on 2022. aasta eelarves ette nähtud 20 000 eurot kuulutuste avaldamise hankemenetluseks. Kuna linnakantselei aasta eelarves eraldatav summa 20 000 eurot on riigihangete seaduse tähenduses alla lihthanke piirmäära st 30 000 euroni, siis tuleb konkurentsi ära kasutades teha ettepanek (hinnapäring) pakkumuse esitamiseks 1/4, 1/6, 1/8 ja 1/12 proportsionaalselt A4 lehekülje osas (siseküljel) vähemalt kahele pakkujale, kelle ajaleht ilmub linnas vähemalt kaks korda kuus.
2. Õiguslikud alused

2.1 Vastavalt kohaliku omavalitsuse korralduse seaduse § 30 lõike 1 punktile 2 lahendab ja korraldab linnavalitsus kohaliku elu küsimusi, mis volikogu määruste või otsustega või valla või linna põhimäärusega on pandud täitmiseks valitsusele.

2.2. Narva linna põhimääruse punktile 5.7.1 kohaselt linnavalitsusel on õigus moodustada oma korraldusega alalisi ja ajutisi komisjone ning punkti 5.7.3 kohaselt linnavalitsuse ajutisi komisjone moodustatakse linnavalitsuse korraldusega üksikküsimuste läbitöötamiseks. Ajutise komisjoni tegevus lõppeb ülesande täitmisega.

3. Otsus

3.1  Läbi viia hange "Narva linna ametlike teadete avaldamine kohalikus ajalehes 2022. aastal" 

3.2  Moodustada hanke "Narva linna ametlike teadete avaldamine kohalikus ajalehes 2022. aastal"   komisjon koosseisus: 
komisjoni esimees: Sergei Solodov – juriidilise ja personaliteenistuse jurist 
komisjoni liikmed:
     Kairi Johannes – asjaajamisteenistuse juhataja

     Joel Kirber – asjaajamisteenistuse spetsialist

4.    Rakendussätted
4.1 Korraldus jõustub seadusega sätestatud korras.
4.2 Käesoleva korralduse peale võib esitada Narva Linnavalitsusele vaide haldusmenetluse seaduses sätestatud korras 30 päeva jooksul arvates korraldusest teadasaamise päevast või esitada kaebuse Tartu Halduskohtu Jõhvi kohtumajale halduskohtumenetluse seadustikus sätestatud korras 30 päeva jooksul arvates korralduse teatavakstegemisest.

